b'\n_START_ARTICLE_\nMercia\n_START_PARAGRAPH_\nMercia, ogs\xc3\xa5 stavet Mierce, var i middelalderen et af de angelsaksiske konged\xc3\xb8mmer i nutidens England. Det var et af de syv konged\xc3\xb8mmer i Heptarkiet og l\xc3\xa5 i den nuv\xc3\xa6rende region Midlands. Kerneomr\xc3\xa5det var i dalen, som floden Trent l\xc3\xb8ber igennem. I moderne tid bliver navnet sj\xc3\xa6ldent brugt med undtagelse af politistyrken, som kaldes West Mercia Constabulary._NEWLINE_Mercias udvikling i tiden f\xc3\xb8r anglernes og saksernes invasion er uklar. Ark\xc3\xa6ologiske unders\xc3\xb8gelser viser, at anglerne bosatte sig nord for Themsen f\xc3\xb8r det 6. \xc3\xa5rhundrede. Navnet p\xc3\xa5 riget var det angelsaksiske ord for \xc2\xabgr\xc3\xa6nsefolk\xc2\xbb, og den mest brugte tolkning er, at Mercia udviklede sig langs gr\xc3\xa6nsen mod waliserne. Alternativt er det gr\xc3\xa6nsen mod Northumbria, der er tale om._NEWLINE_Den f\xc3\xb8rste kendte konge af Mercia var Creoda, som skulle v\xc3\xa6re et oldebarn af Icel, som ogs\xc3\xa5 Winston Churchills sl\xc3\xa6gt skulle nedstamme fra. Creoda kom til magten omkring 585, og han blev efterfulgt af sin s\xc3\xb8n Pybba i 593._NEWLINE_En af de mest kendte af konger af Mercia var Penda, som regerede fra 626 til 655. Gennem en alliance med kongen af Gwynedd lykkendes det ham besejre og dr\xc3\xa6be Edwin af Northumbria, men han faldt selv senere i Slaget ved Winwaed. I l\xc3\xb8bet af hans regeringstid var Mercias omd\xc3\xb8mme og styrke blevet for\xc3\xb8get kraftigt, og som en konsekvens af hans d\xc3\xb8d indtr\xc3\xa5dte der en midlertidig nedgangsperiode, der f\xc3\xb8rte til, at Oswiu overtog magten fra Pendas s\xc3\xb8n Peada i 656. I 658 s\xc3\xb8rgede et opr\xc3\xb8r for, at en anden s\xc3\xb8n af Penda, Wulfhere, blev indsat som konge. Han herskede til 675 og kom langt i genoprettelsen af Mercias magtposition, men mod slutningen af hans regeringstid led Mercia igen nederlag p\xc3\xa5 slagmarken til Northumbria.'